**Kayla Harrison** (s. 2. heinäkuuta 1990 Middletown, Ohio) on yhdysvaltalainen judoka ja vapaaottelija. Hän on judon maailmanmestari ja kaksinkertainen olympiavoittaja.

Judo
----

Harrison aloitti judoharrastuksen kuusivuotiaana. Hän voitti juniorina useita valtakunnallisia mestaruuksia ja saavutti ennen täysi-ikäistymistään myös kaksi aikuisten Yhdysvaltain-mestaruutta. Harrisonia valmensi hänen uransa alussa Daniel Doyle, joka tuomittiin myöhemmin kymmenen vuoden vankeusrangaistukseen käytettyään häntä seksuaalisesti hyväksi. Doylen teot paljastuivat vuonna 2007 Harrisonin kerrottua asiasta ensin toiselle judokalle. Harrison muutti myöhemmin Ohiosta Massachusettsiin ja hänen valmentajikseen tulivat kaksinkertainen olympiapronssimitalisti Jimmy Pedro ja tämän isä Jim Pedro Sr.

Harrison voitti vuonna 2008 junioreiden maailmanmestaruuden alle 78-kiloisissa. Hän saavutti myöhemmätkin arvokisamitalinsa samassa painoluokassa. Judon maailmanmestaruuskilpailuissa hän voitti kultaa vuonna 2010 sekä pronssia vuosina 2011 ja 2014. Pan-Amerikan kisoissa hän voitti kultaa vuosina 2011 ja 2015. Kesäolympialaisissa hän voitti niin ikään kaksi kultamitalia, Lontoossa 2012 ja Riossa 2016. Hän voitti vuoden 2012 loppuottelussa brittiläisen Gemma Gibbonsin ja vuoden 2016 loppuottelussa ranskalaisen Audrey Tcheuméon. Harrison on ensimmäinen judon olympiakultaa voittanut yhdysvaltalainen.

Yhdysvaltain judoliitto myönsi Harrisonille vuoden 2016 olympiavoiton jälkeen kuudennen asteen mustan vyön. Hän lopetti kilpauransa judossa tuohon vuoteen.

Vapaaottelu
-----------

Harrison siirtyi judouransa jälkeen vapaaotteluun. Hän teki lokakuussa 2016 sopimuksen silloisen World Series of Fightingin (WSOF) kanssa ja toimi aluksi kommentaattorin roolissa. Hän harjoitteli vapaaottelua muun muassa American Top Teamissä Floridassa. Huhtikuussa 2018 Harrison ilmoitti ottelevansa nimensä Professional Fighters Leagueksi (PFL) muuttaneessa organisaatiossa ensimmäisen kerran 21. kesäkuuta 2018, painoluokkanaan höyhensarja (145 paunaa, 66 kiloa).

Harrisonin ensimmäinen ottelu käytiin lopulta kevytsarjassa (155 paunaa, 70 kiloa). Hän voitti Brittney Elkinin käsilukolla ottelun ensimmäisessä erässä.

Lähteet
-------

1. 1 2  Kayla Harrison *Sports-Reference.com*. Viitattu 25.4.2018. (englanniksi)
2. 1 2  Stupp, Dann & Erickson, Matt: Olympic gold medalist Kayla Harrison is 1-0 in MMA, but now what? *MMAjunkie*.  22.6.2018. Viitattu 22.6.2018. (englanniksi)
3. 1 2 3  Lee, Alexander K.: Two-time Olympic gold medalist Kayla Harrison announces MMA debut at PFL show on June 21 *MMAFighting.com*.  23.4.2018. Viitattu 25.4.2018. (englanniksi)
4. ↑  Gregorian, Vahe: Olympic athlete victim of coach sex abuse *The Southern Illinoisan*.  26.7.2012. Viitattu 25.4.2018. (englanniksi)
5. ↑  Chadband, Ian: London 2012 Olympics: US Judoka Kayla Harrison overcomes horror of sexual abuse to aim for gold *The Telegraph*.  1.8.2012. Viitattu 25.4.2018. (englanniksi)
6. 1 2  Bio *kaylaharrison.com*.  Arkistoitu 25.4.2018. Viitattu 25.4.2018. (englanniksi)
7. ↑  Team USA Judo arrives in Paris for Junior World Championships, Kayla Harrison to defend title *TeamUSA.org*.  20.10.2009. Viitattu 25.4.2018. (englanniksi)
8. ↑  Team USA’s Kayla Harrison Takes GOLD at PanAm Games *TeamUSA.org*.  28.10.2011. Viitattu 25.4.2018. (englanniksi)
9. 1 2  Bennett, Shaun: Two-time Olympic gold medalist Kayla Harrison loves to share her knowledge of judo, while also pondering a different future *The Chronicle-Telegram*.  8.11.2016. Viitattu 25.4.2018. (englanniksi)

Aiheesta muualla
----------------

* Kuvia tai muita tiedostoja aiheesta **Kayla Harrison** Wikimedia Commonsissa

* Kayla Harrison Twitterissä